钦定古今图书集成/明伦汇编/闺媛典/第107卷 > 皇清十三 > 蒋达可妻唐氏
## 钦定古今图书集成/明伦汇编/闺媛典/第107卷 > 皇清十三 > 蒋达可妻唐氏

按《全州志》：唐氏，西粤洮阳宜湘唐郁华女。郁华父民拱，罢宦归老于家，有子二，长郁华无嗣，生三女，氏其第二也。幼失怙，家业零落，偕姊妹依母氏居。性聪慧，娴内则，通书数。及笄，归蒋达可，事舅姑甚谨，族党咸以贤淑称。理家俭勤，每以廉洁勗其夫。壬午，达可登乡荐，公车北上，氏谓曰：“夫子成名，妾之幸也。但闯、献二贼势方炽，途多梗塞，宜见可而进，不可即止，毋罹于难，以贻父母忧。” 达可然其言，果中道而返。未几，达可父殁。明崇祯甲申，闯寇陷京师，三晋、齐、秦、吴、越、湖北之地渐次陆沉，仅楚南诸郡无恙。督师阁部何腾蛟帅众败帅拒长沙。尔时诸帅骄横不戢，军士肆行剽掠，所过无不蹂躏，民皆以贼呼之。顺治丁亥冬，寇迫诸帅奔溃，走粤西。达可以家临孔道，谓氏曰：“此地不可居，将奈何？” 氏曰：“惟七旬老姑、十岁儿是念，妾身无足虑，若遘难，誓以死报，决不受辱。” 因徙建乡大马堰避焉。戊子夏四月，郝、胡复合馀烬，突下全境，杀人为戏，数十里村舍，荡为焦土，惨毒不忍言。一日，过大马堰，村民悉散，达可仓卒负母走，氏孱弱不及避，遂遇贼。贼执氏以行，求死不可得。寻乘马渡河，至中流，奋身挟贼，同坠水中。水浅不得溺，氏度不能脱，必受辱，计无所出，忽顾贼所佩剑，即掣以自刭，血溅贼甲，贼惊，乃弃之。贼退，达可出觅氏，得尸于河。舁归，奄奄微有息。方求医，忽甦，谓达可曰：“我喉已断，不可续也。幸我身未污，无玷于夫子，虽死无愧。但姑老不能终事，子稚未成人，为可恨耳。” 言讫，泪涌如雨，一痛而绝。